Resepteboek: Winterkos in Provence - Maroela Media
Die boek is vol watertand-idees. Marita maak gebruik van die olywe-oes, oesters en foie gras. Kerstyd word kleinkoekies verslind, en Provensaalse Kersmaal word met die Dertien Nageregte afgesluit. Koningsterte word gebak met 'n gelukbringertjie weggesteek in 'n geurige amandelvulsel, asook stapels pannekoek. Dan is daar ook ingelegde ansjovis, eend, droë worse en gerookte hamme, gedroogde kabeljou, patees en konfyte.
"Á table!" bulder Alain uit die kombuis, bo-oor die musiek wat soos altyd vreeslik hard speel wanneer hy kook. "Kos is op die tafel!"
Marita van der Vyver is een van Suid-Afrika se mees geliefde skrywers met tien boekpryse en verskeie topverkopers agter haar naam. Haar debuut, Griet skryf 'n sprokie, het opslae gemaak en is talle kere herdruk. Sedertdien bly sy in die openbare oog, veral sedert haar huwelik met 'n Fransman en haar nuwe lewe in Frankryk waaroor sy skryf in haar gewilde rubrieke. Lesers volg haar en haar groot gesin se wel en weë van naderby en voel hulle ken haar persoonlik.
Marita woon in Provence saam met Alain, sy kinders, haar seun – en Mia, hul gemeenskaplike dogter.
Sy is mal oor eet en kosmaak en sy skryf soos 'n engel. Geen wonder haar boek met kosstories en gunstelingresepte bied 'n onweerstaanbare kombinasie nie.